Document ID: 32013D0429

KOMISJONI RAKENDUSOTSUS,
9. august 2013,
millega muudetakse otsust 2007/453/EÜ Costa Rica, Iisraeli, Itaalia, Jaapani, Madalmaade, Sloveenia ja Ameerika Ühendriikide BSE staatuse osas
(teatavaks tehtud numbri C(2013) 5160 all)
(EMPs kohaldatav tekst)
(2013/429/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. mai 2001. aasta määrust (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad, (1) eriti selle artikli 5 lõike 2 kolmandat lõiku,
ning arvestades järgmist:
(1)
Määrusega (EÜ) nr 999/2001 on ette nähtud, et liikmesriigid, kolmandad riigid või nende piirkonnad (edaspidi „riigid ja piirkonnad”) klassifitseeritakse vastavalt nende staatusele veiste spongioosse entsefalopaatia (BSE) osas ühte järgmisest kolmest kategooriast: väheolulise BSE ohuga riigid, kontrollitud BSE ohuga riigid ja määratlemata BSE ohuga riigid.
(2)
Komisjoni otsuse 2007/453/EÜ (2) lisas on riigid ja piirkonnad liigitatud vastavalt nende BSE staatusele.
(3)
Maailma Loomatervishoiu Organisatsioonil (OIE) on määrav roll riikide ja piirkondade liigitamisel BSE ohu alusel. Otsuse 2007/453/EÜ lisas esitatud loetelu puhul on võetud arvesse resolutsiooni nr 16 (OIE liikmesriikide ohustaatuse tunnustamine seoses veiste spongioosse entsefalopaatiaga), mille OIE võttis vastu 2012. aasta mais.
(4)
OIE võttis 2013. aasta mais vastu resolutsiooni nr 20, mis käsitleb OIE liikmesriikide staatuse tunnustamist seoses veiste spongioosse entsefalopaatia ohuga. Selles resolutsioonis tõdeti, et Jaapan, Iisrael, Itaalia, Madalmaad, Sloveenia ja Ameerika Ühendriigid on väheolulise BSE ohuga riigid ning Costa Rica kontrollitud BSE ohuga riik. Seega tuleks direktiivi 2007/453/EÜ lisas esitatud loetelu muuta, et viia see kõnealuste riikide osas resolutsiooniga vastavusse.
(5)
Seepärast tuleks otsust 2007/453/EÜ vastavalt muuta.
(6)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2007/453/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 9. august 2013

Labels: 18
6